…………………………

 ………………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****Г-Н РУМЕН ПОРОЖАНОВ** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:** **РУМЕН ПОРОЖАНОВ** |

**ДОКЛАД**

**от Атанас Добрев – заместник-министър на земеделието, храните и горите**

**Относно:** Проект на Наредба за изменение и допълнение на Наредба № 4 от 2012 г. за условията и реда за регистрация на горски разсадници, както и за производство на фиданки в горските разсадници – държавна собственост

**УВАЖАЕМИ ГОСПОДИН МИНИСТЪР,**

На основание чл. 95, ал. 2, т. 3 от Закона за горите внасям за одобрение проект на Наредба за изменение и допълнение на Наредба № 4 от 2012 г. за условията и реда за регистрация на горски разсадници, както и за производство на фиданки в горските разсадници – държавна собственост. В Изпълнителната агенция по горите е постъпило за сведение и изпълнение Решение № 704 от 2018 г. на Министерския съвет за приемане на мерки за трансформация на модела на административно обслужване. С решението са предложени мерки, конкретни срокове и отговорни институции, които следва да предприемат необходимите действия за изпълнението им. Част от мерките, които са от компетенциите на Изпълнителна агенция по горите представляват мерки за предоставяне на административни услуги като вътрешни административни услуги, приложение № 5 от Решение № 704 от 2018 г. на Министерския съвет. По отношение на услуга 2766 „Издаване на удостоверение за регистрация на горски разсадници за производство на посадъчен материал“, която се предоставя от регионалните дирекции по горите е предложено общините да осигурят достъп на регионалните дирекции по горите, които служебно от своя страна да извършват проверка и да преустановят изискването на скици от заявителите на услуги. Към настоящият момент документите се изискват на основание чл. 6, ал. 2 от Наредба № 4 от 2012 г. за условията и реда за регистрация на горски разсадници, както и за производство на фиданки в горските разсадници – държавна собственост, което налага изменение на посочената наредба.

Във връзка с горното, в изготвеният проект на Наредба за изменение и допълнение на Наредба № 4 от 2012 г. за условията и реда за регистрация на горски разсадници, както и за производство на фиданки в горските разсадници – държавна собственост, е предвидено да бъде редактирана разпоредбата на чл. 6, като към заявлението за регистрация на горски разсадник да се прилагат единствено документ за собственост или документ, удостоверяващ правото на ползване на имота, както и документ за платена такса за разглеждане на заявлението. Отпада изискването за представяне на актуална скица на разсадника с номера на имотите от действащия подробен устройствен план на разсадника (план за застрояване) или актуална скица, издадена по реда на Закона за кадастъра и имотния регистър, или актуална скица на имота от картата на възстановената собственост. С оглед отпадане на изискването за представяне на скица, в проекта е предвидено в заявлението да се посочват данни за адрес, номер по действащ план, номер по карта на възстановената собственост или, за имоти в райони с одобрена кадастрална карта – идентификатор за всеки от имотите, определен по реда на Закона за кадастъра и имотния регистър.

На следващо място проекта предвижда промяна в разпоредбата на чл. 3, ал. 1, като целта е горски разсадници да бъдат създавани върху земи, както от горските и урбанизирани територии, така и върху земеделски земи, без да е необходимо промяна на предназначението на последните, както изисква действащият текст на наредбата. Функционирането на горски разсадник не оказва влияние върху предназначението на имота, върху който е създаден, тъй като се променя само начина на трайно ползване, още повече, че наредбата допуска горски разсадници да бъдат създавани върху урбанизирани територии.

Останалите предложения касаят правно-технически редакции на някои текстове, които не променят същите по същество.

Приемането на предложения акт не води до въздействие върху държавния бюджет.

Проектът не е свързан с транспониране в националното законодателство на актове на Европейския съюз, поради което не е приложена таблица за съответствие с европейското право.

Съгласно чл. 26, ал. 3 и 4 от Закона за нормативните актове, проектите на Наредба и доклад (мотиви) са публикувани на интернет страницата на Министерството на земеделието, храните и горите и на Портала за обществени консултации, като на заинтересованите лица е предоставен 30-дневен срок за предложения и становища.

Съгласно чл. 26, ал. 5 от Закона за нормативните актове справката за постъпилите становища и предложения, заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са приети и отразени в приложения проект.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 95, ал. 2, т. 3 от Закона за горите, предлагам да одобрите приложеният проект на Наредба за изменение и допълнение на Наредба № 4 от 2012 г. за условията и реда за регистрация на горски разсадници, както и за производство на фиданки в горските разсадници - държавна собственост.

|  |  |
| --- | --- |
| **Приложениe:**  | 1. Проект на Наредба за изменение и допълнение на Наредба № 4 от 2012 г. за условията и реда за регистрация на горски разсадници, както и за производство на фиданки в горските разсадници – държавна собственост;
2. Справка за отразяване на постъпилите становища;
3. Постъпилите становища;
4. Справка за отразяване на получените становища и предложения от проведената обществена консултация;
5. Получените становища и предложения от проведената обществена консултация.
 |

С уважение,

**АТАНАС ДОБРЕВ**

*Заместник-министър*